પ્રવીણને શાહ એન્ડ શાહ કંપનીમાં રોકડાની ઘણી ઉથલપાથલ કરવી પડતી હતી. એટલે એણે વિચાર્યું કે હાલ તુરત ઑફિસની સિલકમાંથી રૂપિયા 50,000 ઉપાડે અને ત્રણેક મહિનામાં શેરના ભાવ વધે એટલે જરૂર પૂરતા શેર વેચીને ઑફિસમાં રૂપિયા 50,000 પાછા મૂકી દે. ઑડિટરને આવવાને હજી વાર હતી. આમાં કોઈને નુકશાન નથી, પોતાને ફાયદો છે. કોઈ કાળ ચોઘડિયે પ્રવીણે રૂપિયા 50,000 ના શેર ખરીદ્યાં. લાલચમાં મખ્ખનલાલે રૂ. 3000 નું રિબેટ આપ્યું. પંદર દિવસ પછી મખ્ખનલાલ રૂપિયા 5,00,000 ના લોખંડ અને સિમેન્ટ માટેનું ટેન્ડર લઈને આવ્યો. મખ્ખનલાલે પ્રવીણને ખાનગીમાં કહ્યું કે જો એમનું ટેન્ડર પાસ થઈ જાય તો રૂપિયા 50,000 રોકડા પ્રવીણને એ આપશે. પ્રવીણ ખુશ થઈ ગયો. શેરના પૈસા પાછા મળી જાય. જે એ ઑફિસમાં ભરી દે અને શેર દીઠ રૂ. 500 પ્રમાણે રૂ. 2,50,000 એને મળી જાય. જિંદગીમાં વિચારી પણ ન શકે એટલા પૈસા એને ત્રણ મહિનામાં મળી જાય. તેથી જ શનાભાઈ ઍન્ડ સન્સના ટેન્ડર સંબંધી ઉપેન્દ્રભાઈનો નિર્ણય જાણવા એ આતુર હતો.